L'Ajuntament de l’Eliana rep un premi a la III Jornada Valenciana per la Mobilitat Sostenible.
17 de setembre de 2018

Hui dilluns 17 de setembre ha tingut lloc a València la Jornada Valenciana per la Mobilitat Sostenible, una jornada que ja celebra el seu tercer aniversari amb motiu de la Setmana Europea de la Mobilitat. Un acte que ha comptat amb la presència de la Consellera d'Habitatge, Obres Públiques i Vertebració del Territori de la Generalitat, Maria José Salvador.

Sota el lema ”Mou-te sense cotxe”, la Jornada per la Mobilitat sostenible ha ressaltat una vegada més la importància d'impulsar nous models de ciutat a través de plans de mobilitat sostenible, en els quals es recuperen els usos urbans per a les persones en detriment de l'ús dels vehicles motoritzats, que han envaït els centres urbans així com les vies interurbanes.

A continuació, s'ha procedit al lliurament dels Premis de la Setmana de la Mobilitat de la Comunitat Valenciana 2018, a tots aquells ajuntaments, plataformes i col·lectius valencians que han presentat diferents Plans de Mobilitat Sostenible per a les seues ciutats.

Així, l'Ajuntament de l'Eliana ha sigut premiat per la seua proposta “Transport a demanda”, un sistema per a connectar les diferents zones i urbanitzacions del municipi mitjançant un autobús sense rutes programades, al que caldrà contactar amb un dia d'antelació per a sol•licitar el seu servei, accessible i que s'implementarà en uns mesos. Un projecte que pretén convertir-se en un mitjà de transport alternatiu al vehicle particular, i més eficient, orientat a persones que no compten amb mitjà de transport.  Este és el tercer any en què l’Eliana és premiada en estes Jornades.

A més, l'Eliana celebrarà la seua pròpia Setmana de la Mobilitat Sostenible a fi de seguir la línia de promoure la reflexió sobre fins a quin punt els nostres desplaçaments diaris afecten al medi ambient, a la nostra salut i a la vida en el centre urbà. Així, des de la Regidoria de Sostenibilitat Ambiental se celebraran diversos actes per a impulsar els desplaçaments a peu o amb bicicleta i així trencar amb la inèrcia d'agafar el cotxe per a tot, un gest que sense dubte es tradueix en millores per a nosaltres i el nostre entorn.

Els actes consistiran en sessions de treball en centres educatius durant esta setmana, com la “bicipintada” en el CEIP l’Olivera o la projecció de la pel•lícula “La bicicleta” en l'IES l'Eliana , presentada per Joan Olmos (“Terra Crítica”), així com una jornada dirigida al públic en general, el pròxim dissabte 22 de setembre, amb un Circuit d'Educació Viària i una ruta amb bicicleta.